b'\n_START_ARTICLE_\nGripa\n_START_SECTION_\nUzrok\n_START_PARAGRAPH_\nRije\xc4\x8d influenca znanstveni je naziv za gripu, a dolazi od latinske rije\xc4\x8di influentia \xc5\xa1to zna\xc4\x8di utjecaj. Taj su naziv dali Talijani po\xc4\x8detkom 16. stolje\xc4\x87a za svaku epidemiju zato \xc5\xa1to su mislili da je ona nastala zbog utjecaja nebeskih tijela._NEWLINE_Danas znanstvenici znaju da \xc4\x8dlanovi porodice Orthomyxoviridae, grupe virusa koji napada kralje\xc5\xbenjake, uzrokuju gripu. Virus se sastoji od genetskog materijala ribonukleinske kiseline okru\xc5\xbeenog proteinskom ovojnicom i lipidnim omota\xc4\x8dem iz kojeg izlaze \xc5\xa1tapi\xc4\x87i proteina hemaglutinina i neuraminidaze. Ti proteini pona\xc5\xa1aju se kao antigeni, odnosno izazivaju imunosnu reakciju u \xc4\x8dovjeku ili nekom drugom organizmu. Osim kao antigen hemaglutinin omogu\xc4\x87ava virusu da se spoji i napadne stanicu, a neuraminidaza omogu\xc4\x87ava virusu kretanje du\xc5\xbe stanice.\n_START_SECTION_\nPrijenos\n_START_PARAGRAPH_\nVirus gripe prenosi se u kapljicama izba\xc4\x8denim tijekom kihanja, odnosno ka\xc5\xa1ljanja. Kada osoba udahne virusom ispunjenu kapljicu, hemaglutinin na povr\xc5\xa1ini virusa se ve\xc5\xbee za enzime u sluznici koji se nalaze u di\xc5\xa1nom traktu. Enzim zvan proteaza re\xc5\xbee hemaglutinin na pola \xc5\xa1to genetskom materijalu dozvoljava da u\xc4\x91e u stanicu i po\xc4\x8dne se mno\xc5\xbeiti. Proteaza je brojna u di\xc5\xa1nom i probavnom traktu te je zbog toga gripa uzrok bolesti di\xc5\xa1nih putova. 1990-ih znanstvenici su otkrili da virus mo\xc5\xbee koristiti i plasmin (enzim kojeg ima svagdje u tijelu) da prepolovi hemaglutinin i na taj si na\xc4\x8din omogu\xc4\x87iti napadanje brojnih drugih tkiva._NEWLINE_Iako epidemija gripe mo\xc5\xbee nastati u bilo koje doba godine, \xc4\x8desto sezona gripe po\xc4\x8dinje pribli\xc5\xbeavanjem zime kada se ljudi vi\xc5\xa1e nalaze u grupama u zatvorenom prostoru, autobusima, podzemnim \xc5\xbeeljeznicama i drugim slabo provjetravanim prostorima.\n_START_SECTION_\nSimptomi\n_START_PARAGRAPH_\nGripa je akutna bolest s kratkom inkubacijom i izra\xc5\xbeenim simptomima. Nakon \xc5\xa1to virus gripe zarazi \xc4\x8dovjeka, traje dan-dva do pojavljivanja prvih simptoma kao \xc5\xa1to su grlobolja, suhi ka\xc5\xa1alj, za\xc4\x8depljen nos, groznica s temperaturom i preko 39 \xc2\xb0C, bol u mi\xc5\xa1i\xc4\x87ima i zglobovima, glavobolja, gubitak apetita i op\xc4\x87a slabost tijela. Kod ve\xc4\x87ine ljudi simptomi slabe nakon dva do tri dana, a prestaju nakon tjedan dana. Ipak ka\xc5\xa1ljanje i umor mogu trajati i do dva ili vi\xc5\xa1e tjedana._NEWLINE_Smrt od same gripe veoma je rijetka, no postoji mogu\xc4\x87nost sekundarnih infekcija. Uobi\xc4\x8dajne su komplikacije bronhitis, sinusitis i bakterijska upala plu\xc4\x87a koje se naj\xc4\x8de\xc5\xa1\xc4\x87e javljaju kod starijih osoba ili osoba sa SIDA-om ili nekom drugom bolesti imunosnog sustava.\n_START_SECTION_\nLije\xc4\x8denje\n_START_PARAGRAPH_\nNema posebnog lijeka za gripu. Preporu\xc4\x8deni tretman obi\xc4\x8dno se sastoji od odmora i uzimanja mnogo teku\xc4\x87ine. Neki lijekovi ubla\xc5\xbeavaju simptome gripe kao \xc5\xa1to su amantadine, rimantadine u kapsulama te oseltamivir i zanamivir u obliku inhalanta._NEWLINE_Cjepivo za gripu sastoji se od oslabljenih ili mrtvih virusa gripe ili dijelova mrtvih virusa. Antigeni u cjepivu stimuliraju imunosni sustav da proizvede antitijela protiv tog soja te ga u ranom stadiju prepoznaje, napada i uni\xc5\xa1tava. Otprilike 5 od 10 cijepljenih osoba osje\xc4\x87a blage, privremene simptome peckanja na mjestu uboda. Tipi\xc4\x8dno cjepivo sadr\xc5\xbei antigene triju sojeva virusa, dva soja tipa A i jedan tipa B, te u zdravih osoba smanjuje rizik od gripe za 70 - 90\xc2\xa0%._NEWLINE_Preporu\xc4\x8duje se godi\xc5\xa1nje cijepljenje osoba starijih od 65 godina, osoba s kroni\xc4\x8dnom bole\xc5\xa1\xc4\x87u srca, plu\xc4\x87a ili bubrega, dijabeti\xc4\x8dara, osoba s o\xc5\xa1te\xc4\x87enim imunosnim sustavom i anemijom, djece lije\xc4\x8dene aspirinom kroz du\xc5\xbee vremensko razdoblje i \xc5\xbeena u 2. i 3. mjesecu trudno\xc4\x87e.\n_START_SECTION_\nPandemije\n_START_PARAGRAPH_\nStru\xc4\x8dnjaci smatraju da svi virusi gripe potje\xc4\x8du od virusa u divljim patkama i ostaloj vodenoj peradi. Neki od tih virusa pre\xc5\xa1li su na ljude prije mnogo tisu\xc4\x87a godina. Povjesni\xc4\x8dari su prona\xc5\xa1li epidemije gripe u Europi 1510., 1557. i 1580. Epidemija 1580. tako\xc4\x91er se pro\xc5\xa1irila u Afriku i Aziju postav\xc5\xa1i prva poznata pandemija. Pandemije su se pojavljivale svako toliko: 1729. - 1730., 1732. - 1733., 1781. - 1782., 1830. - 1831., 1833., 1889. - 1890. Ova zadnja, zvana Ruska gripa (zato \xc5\xa1to je u Europu stigla s istoka), prva je detaljno opisana pandemija. U 20.st. pandemije su se javile: 1918. - 1919., 1957. - 1958., 1968. - 1969., a zdravstvene organizacije o\xc4\x8dekuju nove pandemije sljede\xc4\x87ih godina. Pandemija 1918. - 1919. najdestruktivnija je u modernoj povijesti. Po\xc4\x8dela je krajem prvog svjetskog rata i uzrokovala 20 milijuna mrtvih, dvostruko vi\xc5\xa1e nego sam rat. Gdje je po\xc4\x8dela, nije sigurno, no prozvana je \xc5\xa0panjolskom zbog prvih ve\xc4\x87ih utjecaja u \xc5\xa0panjolskoj. Bolest je bila izuzetno smrtonosna, a umirale su i osobe u dobi od 20-40 godina \xc5\xa1to je neobi\xc4\x8dno za gripu.\n_START_SECTION_\nIstra\xc5\xbeivanja\n_START_PARAGRAPH_\nTijekom 1890-ih i 1910-ih znanstvenici su shvatili da mikroorganizmi uzrokuju bolesti. Ve\xc4\x87ina istra\xc5\xbeivanja fokusirala se na bakterije koje su vidljive pod svjetlosnim mikroskopom i mogu se izolirati filtrima. No tehnologija u ono vrijeme sprje\xc4\x8davala je identifikaciju uzro\xc4\x8dnika bolesti malih kao \xc5\xa1to su virusi._NEWLINE_1890-ih njema\xc4\x8dki je bakteriolog Richard F. J. Pfeiffer izjavio da je na\xc5\xa1ao uzro\xc4\x8dnika gripe, bakteriju Haemophilius influenzae. Daljnja istra\xc5\xbeivanja pokazala su da ta bakterija nije prisutna u svim zara\xc5\xbeenim osobama te je zaklju\xc4\x8deno da je ona samo uzro\xc4\x8dnik sekundarnih infekcija. Dugo se mislilo da se gripa javlja samo u ljudi dok oko 1930. ameri\xc4\x8dki bakteriolog Richard E. Shope nije pokazao da je mogu\xc4\x87 prijenos bolesti sli\xc4\x8dnoj gripi s jedne svinje na drugu. Od tada se u svrhe istra\xc5\xbeivanja gripe koriste \xc5\xbeivotinje._NEWLINE_1933. engleski lije\xc4\x8dnici Wilson Smith, Christopher H. Andrewes i Patrick P. Laidlaw filtrirali su mogu\xc4\x87eg uzro\xc4\x8dnika iz sline zara\xc5\xbeene osobe te ga ubrizgali u lasicu. Kako je lasica pokazivala simptome gripe, dokazano je da je izolirano tijelo uzro\xc4\x8dnik gripe. Kasnija istra\xc5\xbeivanja pokazala su da je to bio virus tipa A, te su 1940. i 1950. izolirani tipovi B, odnosno C._NEWLINE_1941. znanstvenici su pokazali da se cjepivom mo\xc5\xbee kontrolirati bolest gripe, a prva su cjepiva razvijena radi za\xc5\xa1tite vojnika tijekom drugog svjetskog rata, no zbog ne\xc4\x8disto\xc4\x87a su uzrokovala groznicu, glavobolje i sli\xc4\x8dne posljedice. S dana\xc5\xa1njom tehnologijom cjepivo je gotovo bez ne\xc4\x8disto\xc4\x87a i tako uvelike smanjuje mogu\xc4\x87e simptome._NEWLINE_Unato\xc4\x8d svim pobolj\xc5\xa1anjima, proizvodnja cjepiva protiv gripe ostaje izazov te ni dana\xc5\xa1nja cjepiva ne pru\xc5\xbeaju 100\xc2\xa0%-tnu za\xc5\xa1titu, a mogu i ne imati nikakva utjecaja zbog promjene samog virusa. Neki znanstvenici smatraju da cjepiva ne\xc4\x87e nikada mo\xc4\x87i kontrolirati gripu te rade na izumu lijeka koji lije\xc4\x8di bolest nakon pojave prvih simptoma. Dok se ne prona\xc4\x91e lijek, znanstvenici se nadaju da \xc4\x87e identifikacija i prijave novih sojeva na vrijeme pomo\xc4\x87i da se smanje epidemije i smrt od gripe.'